Иван Маразов
Иван Русев Маразов е български изкуствовед, културолог, траколог и политик от Българската социалистическа партия (БСП). На президентските избори през 1996 г. е кандидат за президент от листата на БСП. В правителството на Жан Виденов е министър на културата.

Биография

Детство и образование 
Иван Маразов е роден на 15 март 1942 г. в село Пирне, Айтоско. Завършва изкуствознание в Института „Репин“ в Ленинград (СССР) през 1967 г.

Професионална кариера (1969 – 2012) 
След завръщането си от Съветския съюз работи като научен сътрудник в Института по изкуствознание към БАН, а от 1988 до 1991 г. е негов директор. 

Между 1969 и 1989 е заместник-главен и главен редактор на сп. „Изкуство“. В периода 1990 – 1991 г. е редактор на международното сп. „Orpheus“. След това; от 1985 г. организатор и редактор на семинара „Мит-изкуство-фолклор“ (МИФ), отговорен за уреждането на изложби на тракийското изкуство в Япония (1979, 1994) и в САЩ (1998 – 1999), преподавател в Нов български университет (НБУ), департамент „История на културата“, и ръководител на същия департамент от 1995 до 2006 г.

През 1976 г. защитава дисертация на тема „Изображението на човека в тракийската торевтика през V-IV в. пр.н.е.“ и става доктор по изкуствознание, а през 1987 г. става доктор на науките с втора дисертация – на тема „Мит, ритуал и изкуство у траките: Царска идеология и изкуство в Древна Тракия V-III в. пр.н.е.“. Носител е на наградата на СБХ за критика 1975 г., за изкуствознание – 1985 г. и на наградата на БАН за изкуствознание – 1996 г. Член е на Флорентинската академия „Медичи“ от 1988 г.

Първи носител на годишната награда за принос в изучаването на тракийската култура „Александър Фол“ (2011).

На 24 март 2012 г. е удостоен със званието „Почетен професор на Нов български университет“ за дългогодишната му работа за изработване и утвърждаване на програмите на департамент „Изкуствознание и история на културата“.

Сътрудничество с Държавна сигурност 
От 1974 до 1988 г. Иван Маразов сътрудничи под псевдоним „Библиотекара“ в качеството си на агент на Държавна сигурност, управление VI (политическа полиция), отдел V, отделение I.

Политическа кариера (1974 – 1996) 
Министър на културата е в правителството на Жан Виденов от 10 юни 1996 година, когато замества на този пост Георги Костов, до падането на правителството на 12 февруари 1997.
През този период е издигнат и за кандидат за президент на България от БСП на изборите през октомври 1996 г. , но губи срещу кандидата на десницата Петър Стоянов (40,27% срещу 59,73% за Стоянов).

Библиография 

 „Йеронимус Бош“. „Български художник“, София (1970)
 „Албрехт Дюрер“. „Български художник“, София (1971)
 „Вера Лукова“. „Български художник“, София (1972)
 „Димитър Киров“. „Български художник“, София (1974)
 „Иван Кирков“. „Български художник“, София (1977)
 (With Al. Fol) „Thrace and the Thracians“. London, Cassel (1977)
 „Ритоните в древна Тракия“ (1978)
 „Съкровището от Якимово“ (1979)
 „Националноосвободителното движение в изобразителното изкуство“ (1979)
 „24 тракийски съда“. „Български художник“, София (1980)
 „Йоан Левиев“. „Български художник“, София (1980)
 „Марко Бехар“. „Български художник“, София (1982)
 „Наколенникът от Враца“ (1980)
 „The Rogozen Treasure“. Sofia, Svyat Publisher (1989)
 (With F. Kaul, J. Best, N. de Vties) „Thracian Tales of the Gundestrup Cauldron“. Najade Press, Amsterdam (1991)
 „Видимият мит“ (1992)
 „Човек, мит, култура“ (1992)
 „Мит, ритуал и изкуство в древна Тракия. Изд. на СУ „Климент Охридски“, София (1992)
 „Митологията на златото“ (1994)
 „Митология на траките“ (1994)
 „Съкровището от Рогозен“. „Секор“, София (1996)
 (General ed.). „Ancient Gold: The Wealth of the Thracians“. Catalog of the exhibition. New York. Abrams (1998)
 „Thracians and the Wine. Траките и виното“. (bilingua). Dunav Press, Rouse (2000)
 „Художествени модели на древността“. Деп. История на културата, Нов български университет, София (2003)
 „Тракийският войн.“ (2005)
 „Колекция ВАСИЛ БОЖКОВ. Каталог.“, Фондация „Тракия“, София (2005)

Бележки

Външни препратки 
 От и за Иван Маразов в Своден каталог НАБИС – национален каталог на академичните библиотеки в България
 
 Дора Каменова, „Сърдечно за колегата (Иван Маразов на 60 години)“, в. „Култура“, бр. 11, 15 март 2002 г.
 Владимир Гаджев, „Бродът на Маразов“, в. „Култура“, бр. 13 (2022), 3 април 1998 г.
 Красимира Коева, „Войните са тук, къде са поетите? (Щрихи към посттракийската „Маразиада“)“, в. „Култура“, 23 (2032), 12 юни 1998 г.
 „Проф. Иван Маразов: Виното е един от най-важните културни продукти, то е начин за общуване с боговете“, интервю на Росица Ангелова, радио „Фокус“, 14 януари 2012 г.
 „Проф. Иван Маразов: Политиката е отрова, чрез която една върхушка живее“, интервю на Валерия Велева, pogled.info, 7 юни 2012 г.
 „Проф. Иван Маразов: От траките сме наследили ДНК-то на корупцията“, интервю на Мила Вачева, в. „24 часа“, 27 март 2013 г.

Родени през 1942 година
Български изкуствоведи
Български културолози
Български политици след 1989
Министри на културата на България
Кандидати за президент на България
Учени от БАН
Преподаватели в Нов български университет
Почетни професори на НБУ
Сътрудници на Държавна сигурност
Хора от област Бургас
Траколози